হঠাৎ করে মোবাইল ফোন বেজে উঠল। ফোন ধরতেই অপর প্রান্ত থেকে ড্যানি বলে উঠল, ‘স্যার, কী চলে এসেছেন? আরেকটু পরই মূল অনুষ্ঠান শুরু হবে। তাড়াতাড়ি পা চালিয়ে চলে আসুন।’ মানবজট পেরিয়ে অনেক কষ্টে শেষ পর্যন্ত মূল অনুষ্ঠানস্থলের কাছে পৌঁছালাম। ড্যানি আগে থেকেই আমাদের জন্য অপেক্ষা করছিল। আমাদের নিয়ে গেল মূল অনুষ্ঠানস্থলে। একটি মাঠের ভেতর অনেক রথ। রথগুলো কাঠের তৈরি। উচ্চতা প্রায় ২০-২৫ ফুটের মতো হবে। প্রতিটি রথ বেশ সুন্দর করে সাজানো। রথের চাকাগুলো কোনোটি কাঠের আবার কোনোটি কংক্রিটের। চারপাশে ধূপকাঠির মোহনীয় গন্ধ। শঙ্খধ্বনি, উলুধ্বনি, ঢাক তো বেজেই চলছে। এ এক অন্য রকম পরিবেশ। এখানেই দেখা হয়ে গেল সাহিত্যিক, প্রাবন্ধিক, কবি এ কে শেরামের সঙ্গে। সিলেটে মণিপুরিদের রথযাত্রা অনুষ্ঠান সম্পর্কে জানতে চাইলে তিনি বলেন, ‘প্রতিবছর আষাঢ় মাসের শুক্লপক্ষের দ্বিতীয়া তিথিতে বাংলাদেশ, ভারতসহ বিশ্বের অনেক দেশে সনাতন ধর্মাবলম্বীরা বর্ণাঢ্য অনুষ্ঠানের মধ্য দিয়ে জগন্নাথ দেবের রথযাত্রা উত্সব সাড়ম্বরে পালন করে। এক সপ্তাহ পর উল্টোরথ উত্সব হয়ে থাকে। রথযাত্রা অনুষ্ঠান সনাতন ধর্মাবলম্বী গৌড়ীয় বৈষ্ণব ধর্মের অনুসারী মণিপুরিদের এক প্রধানতম অনুষ্ঠান। সিলেট শহরে বারোটি মনিপুরীপাড়া আছে। প্রতিটি মনিপুরীপাড়া থেকে নির্ধারিত দিনে শ্রী শ্রী জগন্নাথদেব, সুভদ্রা, বলরামসহ অন্যান্য দেব-দেবীর বিগ্রহ দিয়ে সাজানো রথ টেনে নিয়ে আসা হয় রিকাবীবাজারের এই জায়গায়। তারপর একসঙ্গে আরতিসহ পূজার সব আচার-অনুষ্ঠান শেষ করে সন্ধ্যার আগেই আবার রথ ফিরে যায় নিজ নিজ মন্দির প্রাঙ্গণে। ফেরা (উল্টো) রথ বা পুণ্যযাত্রার দিনও একইভাবে রথ টানা হয়। তা ছাড়া রথযাত্রার ১০ দিন ধরে প্রতিটি মনিপুরীপাড়ার মন্দিরে রাতে বিশেষ ধর্মীয় অনুষ্ঠানাদি পালন, ধর্মীয় সাংস্কৃতিক অনুষ্ঠান আয়োজন এবং পাড়ার সবাইকে খিচুড়ি মহাপ্রসাদ দিয়ে আপ্যায়িত করার প্রথা অনেক কাল থেকেই চলে এসেছে। সেই ধারা এখনো চলছে।’